12 Mehleng ea Jesu, bolumeli bo ne bo tsoakane le lipolotiki. Buka ea Daily Life in Palestine at the Time of Christ e re: “Bolumeling ba Bajuda ho ne e-na le maquloana ao mehleng ena re ka a tšoantšang le mekha ea lipolotiki.” Jesu o ile a lemosa barutuoa ba hae a re: “Lulang le butse mahlo, le hlokomele tomoso ea Bafarisi le tomoso ea Heroda.” (Mar. 8:15) Ho ka etsahala hore ebe moo ho buuoang ka Heroda ho buuoa ka balateli ba mokha oa hae. Mokha oa Bafarisi o ne o batla hore Bajuda ba tsoe tlas’a puso ea Roma. Tlaleho e ho Matheu e bontša hore Jesu Kreste o ile a ba lemosa le ka Basaduse. Basaduse ba ne ba batla hore Roma e tsoele pele ho busa hobane litho tsa mokha oa bona li ne li na le matla pusong ea Roma. Jesu o ile a lemosa barutuoa ba hae ka matla hore ba ele hloko lithuto tse neng li rutoa ke mekha eo e meraro. (Mat. 16:6, 12) Puisano ena e bile nakoana ka mor’a hore batho ba batle ho etsa Jesu morena.